เป้าหมายดัชนีใหม่1,700จุด
ภัทร ขยับเป้าหุ้นปีนี้ 1,700 จุด เดิม 1,500 จุด ทรีนิตี้ให้ 1,650 จุด กำไร บจ.โต ความเสี่ยงโลกลดลง
14 ก.พ. 2556

ภัทร ขยับเป้าหุ้นปีนี้ 1,700 จุด เดิม 1,500 จุด ทรีนิตี้ให้ 1,650 จุด กำไร บจ.โต ความเสี่ยงโลกลดลง 
นายอนุวัฒน์ ร่วมสุข ผู้ช่วยกรรมการผู้จัดการ หัวหน้าฝ่ายตลาดตราสารทุน บริษัทหลักทรัพย์ (บล.) ภัทร เปิดเผยว่า บริษัทได้ปรับเพิ่มเป้าหมายดัชนีหุ้นปีนี้ขึ้นเป็น 1,700 จุดเมื่อสัปดาห์ที่ผ่านมา จากเป้าหมายเดิมที่เคยประเมินไว้เมื่อเดือน ต.ค. 2555 ระดับ 1,500 จุด ภายหลังดัชนีหุ้นได้ถึงเป้าหมายที่วางไว้แล้ว
ทั้งนี้ ดัชนีหุ้นจะไปแตะระดับเป้าหมายใหม่ขึ้นอยู่กับการคาดการณ์กำไรของบริษัทจดทะเบียน (บจ.) จะขยายตัวได้ 1517% จากปีก่อน และมีปัจจัยหนุนจากแผนการลงทุนของรัฐบาล การลงทุนโครงสร้างพื้นฐานมูลค่า 2.2 ล้านล้านบาท และโครงการบริหารจัดการน้ำ 3.5 แสนล้านบาท ต้องเห็นความคืบหน้า ขั้นตอนต่างๆ เป็นไปตามแผนที่รัฐบาลวางไว้ อาจไม่เห็นเม็ดเงินลงทุนออกมาในปีนี้ แต่สิ่งที่นักลงทุนต้องการเห็นคือความเชื่อมั่นในการเดินหน้าโครงการ มีการอนุมัติงบออกมาชัดเจน รวมทั้งระยะเวลาในการเบิกจ่าย 
ปัจจัยสำคัญคือประเทศไทยได้รับประโยชน์จากการเปิดเขตเศรษฐกิจเสรีอาเซียน (เออีซี) ในการขยายการลงทุนและการค้าขายไปในประเทศใกล้เคียง และตามแนวชายแดน ทำให้มีการจับจ่ายใช้สอยเกิดขึ้นมากขึ้น ภาคธุรกิจและเศรษฐกิจของไทยได้ประโยชน์ 
ขณะที่ปัจจัยเศรษฐกิจโลกต้องไม่มีการเปลี่ยนแปลงในทิศทางที่เป็นลบจากแนวโน้มปัจจุบันที่เศรษฐกิจสหรัฐไม่ถดถอยแล้ว และเริ่มค่อยๆ ฟื้นตัว ส่วนเศรษฐกิจยุโรปขณะนี้เชื่อว่าไม่มีประเทศไหนจะล้มละลาย หรือวิกฤตหนักไปกว่านี้ 
“ปัจจัยเหล่านี้จะต้องไม่เปลี่ยนแปลงไปในทิศทางที่แย่ลง ขณะที่สภาพคล่องในตลาดโลกยังมหาศาล เศรษฐกิจโลกค่อยๆ เติบโต ทำให้รอบของราคาพลังงานและสินค้าโภคภัณฑ์ปิโตรเคมีกลับขึ้นมาดึงให้ตลาดหุ้นปรับตัวขึ้นได้ต่อเนื่องไปถึง 1,700 จุดได้ แต่หากมีปัจจัยแย่ลง ก็ต้องกลับมาทบทวนเป้าดัชนีอีกครั้ง” อนุวัฒน์ กล่าว 
อย่างไรก็ตาม นักลงทุนยังต้องระมัดระวังการลงทุนในครึ่งปีแรก ต้องเลือกลงทุนหุ้นที่มีปัจจัยพื้นฐานรองรับ ในกลุ่มธุรกิจที่ยังมีโอกาสเติบโต เช่น กลุ่มธนาคารพาณิชย์ พลังงาน และอสังหาริมทรัพย์
นายวิศิษฐ์ องค์พิพัฒนกุล กรรมการผู้จัดการ บล.ทรีนีตี้ กล่าวว่า บริษัทได้ปรับเป้าหมายดัชนีหุ้นสิ้นปีนี้ใหม่จากเดิมคาดไว้ที่ 1,515 จุด เพิ่มเป็น 1,650 จุด หลังนักวิเคราะห์โดยรวมมีการปรับเพิ่มประมาณกำไร บจ.ปีนี้โต 21% เดิมคาดไว้ 18% และความเสี่ยงของยุโรปและสหรัฐน้อยลง